Comair hervat bedrywighedeArgieffoto (Foto: Comair/Facebook) Comair het gesê bedrywighede sal na verwagting Woensdag weer hervat by dié lugdiensgroep. “Ons bedank ons klante en ander belanghebbendes vir hul voortgesette ondersteuning en begrip,” het Comair in ŉ verklaring gesê. Maroela Media het vroeër berig die Burgerlugvaartowerheid (BLO) het Comair, wat British Airways en die laekostelugredery Kulula in Suid-Afrika bedryf, Maandagaand kennis gegee dat daar tydens ŉ onlangse oudit van sy instandhoudings- en tegniese diensteverskaffer, SAA Tegnies (SAAT), onreëlmatighede gevind is. “Die vliegtuie wat geraak word, mag nie vlieg tot die nodige regstellende stappe gedoen is nie,” het Comair vroeër verduidelik. Comair het gesê hy het gebeurlikheidsplanne gereed om ontwrigting tot die minimum te beperk en het onderneem om klante op hoogte van sake te hou. Die lugdiensgroep het bygevoeg hy is verbind tot die verskaf van ŉ veilige, betroubare en ŉ hoë gehalte diens aan klante en sê die veiligheid van passasiers en sy personeel is sy topprioriteit. Comair het gesê hy handhaaf ook steeds sy bedryfsveiligheidsakkreditasie van die Internasionale Lugvaartvereniging (Iata) en word deur British Airways International, Boeing én die BLO geoudit.